Toni Nygård

Toni Nygård (s. 1974) on oululainen säveltäjä, sanoittaja, sovittaja ja musiikkialan yrittäjä. Hän on opiskellut muun muassa Madetojan musiikkilukiossa, Oulun Konservatoriossa sekä Leeds College of Musicissa Englannissa ja tehnyt erinäisiä musiikkiprojekteja Suomen ohella Kaliforniassa Yhdysvalloissa sekä Englannissa. 

Nygårdin kappaleita ovat levyttäneet esimerkiksi Suvi Teräsniska, Antti Ketonen, Anna Eriksson, Anne Mattila, Saara Aalto, Tommi Läntinen ja Neljänsuora. Hänen kappaleita ja tuotantoja ovat levyttäneet myös monet tangokuninkaalliset, kuten Saija Tuupanen, Arja Koriseva, Pirita Niemenmaa, Marita Taavitsainen, Johanna Pakonen, Tomi Markkola sekä Marko Maunuksela. Näistä kymmenet kappaleet ovat käyneet valtakunnallisten sekä paikallisradioiden soittolistojen kärjessä. Nygård on ollut neljästi Suomen Euroviisuissa (Tommi Läntinen, I'Dees, Heidi Kyrö & Just sekä Jussi Saxlin) ja voittanut vuonna 2025 Tangomarkkinoiden sävellyskilpailun kappaleella Taivas täynnä tulta (säv. Jussi Rasinkangas ja Toni Nygård, san. Annika Aakkula, sov. Toni Nygård, levytys Heidi Pakarinen), vuonna 2024 Jouluradion ja Aito Iskelmän Joululaulukilpailun kappaleella Joulu joka toinen vuosi (säv. Jussi Rasinkangas ja Toni Nygård, san. Kati Valjus, sov. Toni Nygård, levytys Antti Ketonen) sekä vuonna 2023 Kiuruveden Iskelmäviikon Suomalainen Iskelmä säv. ja san. kilpailun kappaleella En voi sydäntä siirtää (säv. Jussi Rasinkangas ja Toni Nygård, san. Mirjam Paaso ja Toni Nygård, sov. Toni Nygård, levytys Saija Tuupanen). 

Nygård on myös sijoittunut palkintosijoille eri kilpailuissa kuten 2.sijalle Jouluradion ja Aito Iskelmän vuoden 2025 Suuri Joululaulu säv. ja san. kilpailussa kappaleella Anna joulun jäädä sydämeen (säv. Jussi Rasinkangas ja Toni Nygård, san. Kati Valjus, levytys Arja Koriseva), 2. sijalle Tangomarkkinoiden sävellyskilpailussa kappaleella Naisen sydän (san. Helena Hatunen, levytys Johanna Pakonen), 3. sijalle Turun Tuomiokirkkoseurakunnan sävellyskipailussa, 2. ja 3. sijoille Somero soikoon ja Suven sävel -sävellys- ja sanoituskilpailuissa sekä raadin 3. sijalle Ylen Huuhkajaviisuissa.      

Nygårdin kokonaan tai osin tuottamista äänitteistä menestyneimpiä ovat platinaa sekä tuplaplatinaa myyneet Suvi Teräsniskan levyt, joista radioaikaa ovat saaneet etenkin hänen tuottamansa ja sovittamansa Hento kuiskaus ja Hei mummo. Hänen kokonaan tuottama Suvi Teräsniskan Tulkoon joulu-pitkäsoitto on menestynyt listoilla useana jouluna (ml. Suomen virallisen albumilistan #1 2025) ja hän on sovittanut ja tuottanut kaksi vuoden soitetuinta uutta joululaulua.        

Toni Nygårdin läheinen, pitkäaikainen työpari on kempeleläinen säveltäjä Jussi Rasinkangas ja Nygård on tehnyt yhteistyötä monien sanoittajien kanssa (mm. Vexi Salmi, Heikki Salo, Saara Törmä, Sinikka Svärd, Eija Hinkkala, Kari Pesonen, Pekka Eronen, Chrisse Johansson, Mirjam Paaso, Annika Aakkula, Kati Valjus, Jaakko Linnovaara). Hän on myös toiminut kapellimestarina ja sovittajana erinäisissä teatteriprojekteissa, kuten Meri Oulu ry:n Kuningaslohi-musiikkinäytelmässä (näyttelijöinä mm. Erkki Saarela, Perttu Pesä, Ahti Kuoppala ja Anneli Ranta).                              

Nygård on toiminut Musiikintekijät ry:n (aiemmin Säveltäjät ja Sanoittajat Elvis ry) hallituksessa vuosina 2005–2012 ja sen edustajana Music Finland ry:n (aiemmin Musex ry) hallituksessa vuosina 2009–2011. Lisäksi hän on ollut erinäisissä työryhmissä ja toimikunnissa, kuten LUSESin kevyen musiikin toimikunnassa.              

 Lähteet 
 Toni Nygårdin haastattelu Selvis-lehden numerossa 1/2005. Web Archive.
 Toni Nygård lauluntekijänä - Fono-äänitetietokanta
 Toni Nygård - Tekijä tähtien takana. Selvis-lehti]. Web Archive.
 http://www.kaleva.fi/viihde/suomi-iskelmaa-hiukkavaarantielta/503142/
 https://yle.fi/uutiset/3-6156551
 https://www.teosto.fi/teostory/toni-nygard

Luokka:Suomalaiset muusikot
Luokka:Suomalaiset lauluntekijät
Luokka:Vuonna 1974 syntyneet
Luokka:Elävät henkilöt